CELEX: 32018R0094
Language: et
Date: 2017-11-16 00:00:00
Title: Komisjoni delegeeritud määrus (EL) 2018/94, 16. november 2017, millega kehtestatakse kolmandatest riikidest Hispaaniasse imporditava sorgo imporditollimaksude vähendus ühtse määra alusel

23.1.2018   
            
            
               ET
            
            
               Euroopa Liidu Teataja
            
            
               L 17/7
            
         KOMISJONI DELEGEERITUD MÄÄRUS (EL) 2018/94,
   16. november 2017,
   millega kehtestatakse kolmandatest riikidest Hispaaniasse imporditava sorgo imporditollimaksude vähendus ühtse määra alusel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 185,
   ning arvestades järgmist:
   
               (1)
            
            
               Mitmepoolsete kaubandusläbirääkimiste Uruguay voorus sõlmitud lepingute (2) alusel kohustus liit lubama importida Hispaaniasse 300 000 tonni sorgot aastas.
            
         
               (2)
            
            
               Ajavahemikul 1. jaanuarist 2017 kuni 7. augustini 2017 imporditi Hispaaniasse 103 967 tonni sorgot. Kõnealuse ajavahemiku jooksul oli sorgo imporditollimaksuks kehtestatud komisjoni määruse (EL) nr 642/2010 (3) kohaselt 0 eurot tonni kohta. Alates 8. augustist 2017 ning pärast sorgo suhtes määruse (EL) nr 642/2010 kohaselt 0 eurost suurema imporditollimaksu taaskehtestamist on Hispaaniasse imporditud 26 250 tonni sorgot.
            
         
               (3)
            
            
               Impordikvootide täitmise tagamiseks on määruse (EÜ) nr 1296/2008 (4) artikliga 6 ette nähtud, et võib kohaldada määruse (EL) nr 642/2010 kohaselt kehtestatud imporditollimaksude vähendust.
            
         
               (4)
            
            
               Võttes arvesse sorgoturu tingimusi, eelkõige asjaolu, et sorgo hind maailmaturul on maisi hinnast kõrgem, on vaja 1. jaanuaril 2017 vastavalt määrusele (EÜ) nr 1296/2008 avatud tariifikvoodi raames Hispaaniasse imporditava sorgo suhtes kohaldada määruse (EL) nr 642/2010 kohaselt kehtestatud ühtse määra alusel imporditollimaksude vähendust 100 % ulatuses.
            
         
               (5)
            
            
               Võttes arvesse delegeeritud õigusakti vastuvõtmisega seotud ajalisi piiranguid ja impordikvootide täitmise vajadust, on asjakohane näha ette ühtse määra alusel tollimaksude vähendus kindlaksmääratud ulatuses sellise perioodi suhtes, mis kehtib pikemalt kui 2017. aasta lõpuni,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1296/2008 artiklis 6 osutatud sorgo suhtes kohaldatav ühtse määra alusel imporditollimaksude vähendus kehtestatakse 100 % ulatuses imporditollimaksule, mis sorgo suhtes on kindlaks määratud vastavalt määrusele (EL) nr 642/2010. Kõnealust vähendust kohaldatakse 1. jaanuaril 2017 vastavalt määrusele (EÜ) nr 1296/2008 avatud tariifikvoodi raames Hispaaniasse imporditava sorgo järelejäänud koguste suhtes.
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Määruse kehtivusaeg lõpeb 28. veebruaril 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. november 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 671.
   
      (2)  Nõukogu 22. detsembri 1994. aasta otsus 94/800/EÜ, mis käsitleb Euroopa Ühenduse nimel sõlmitavaid tema pädevusse kuuluvaid küsimusi puudutavaid kokkuleppeid, mis saavutati mitmepoolsete kaubandusläbirääkimiste Uruguay voorus (1986–1994), (EÜT L 336, 23.12.1994, lk 1).
   
      (3)  Komisjoni 20. juuli 2010. aasta määrus (EL) nr 642/2010 nõukogu määruse (EÜ) nr 1234/2007 rakenduseeskirjade kohta teraviljasektori imporditollimaksude osas (ELT L 187, 21.7.2010, lk 5).
   
      (4)  Komisjoni 18. detsembri 2008. aasta määrus (EÜ) nr 1296/2008, millega kehtestatakse tariifikvootide üksikasjalikud rakenduseeskirjad Hispaaniasse imporditava maisi ja sorgo ning Portugali imporditava maisi kohta (ELT L 340, 19.12.2008, lk 57).